Document ID: 32005D0665

32005D0665
L 247/37
JURNALUL OFÍCIAL AL UNIUNII EUROPENE
DECIZIA COMISIEI
din 19 septembrie 2005
de modificare a apendicelui A din anexa X la Actul de aderare din 2003 privind anumite unități din sectorul cărnii în Ungaria
[notificată cu numărul C(2005) 3450]
(Text cu relevanță pentru SEE)
(2005/665/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special anexa X capitolul 5 secțiunea B punctul 1 litera (d),
întrucât:
(1)
Capitolul 5 secțiunea B punctul 1 litera (a) din anexa X la Actul de aderare din 2003 prevede că cerințele structurale definite în anexa I la Directiva 64/433/CEE a Consiliului din 26 iunie 1964 privind condițiile de sănătate pentru producția și comercializarea cărnii proaspete (1) nu se aplică unităților din Ungaria enumerate în apendicele A din anexa X la Actul de aderare (2) înainte de 31 decembrie 2006, sub rezerva anumitor condiții.
(2)
Apendicele A din anexa X la Actul de aderare din 2003 a fost modificat prin Deciziile 2004/462/CE (3) și 2004/472/CE (4) ale Comisiei.
(3)
În conformitate cu o declarație oficială a autorității ungare competente, anumite unități din sectorul cărnii au încheiat procesul de aliniere la standarde și se conformează în totalitate cerințelor legislației comunitare, în timp ce altele și-au încetat activitatea. Prin urmare, ar trebui să se elimine respectivele unități de pe lista unităților în tranziție.
(4)
Statutul a două unități din sectorul cărnii și reclasificarea respectivelor unități ca unități de mică capacitate, sunt încă subiecte în discuție cu autoritatea ungară competentă. Este necesar să se prevadă un scurt termen suplimentar în vederea clarificării situației.
(5)
În afară de aceasta, un număr limitat de unități au făcut eforturi considerabile pentru a corespunde cerințelor structurale impuse de legislația comunitară. Cu toate acestea, date fiind unele constrângeri excepționale de ordin tehnic, aceste unități nu sunt în măsură să încheie procesul de aliniere la standarde în termenul prescris. În consecință, se justifică acordarea unui termen suplimentar care să le permită să finalizeze procesul de aliniere la standarde.
(6)
Prin urmare, apendicele A din anexa X la Actul de aderare din 2003 ar trebui modificat. În scopul clarității, apendicele respectiv ar trebui înlocuit.
(7)
Comitetul permanent pentru lanțul alimentar și sănătatea animală a fost informat cu privire la măsurile prevăzute de prezenta decizie,
ADOPTĂ PREZENTA DECIZIE:
Articolul 1
Apendicele A din anexa X la Actul de aderare din 2003 se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptat la Bruxelles, 19 septembrie 2005.

Labels: 17
7
0
18
15